TULD JERUUSALEMMAST
Shalom, kallid vennad ja õed,
tore näha teid Issanda kojas!
Täna jätkan õpetust Jumala õnnistuse kohta.
Loeme koos 5. Moosese 28.
5Mo 28:1 -
"Ja kui sa tõesti kuulad Issanda, oma Jumala häält
ja pead hoolsasti kõiki tema käske,
mis ma täna sulle annan,
siis tõstab sind Issand, su Jumal,
kõrgemaks kõigist rahvaist maa peal.
Ja kõik need õnnistused saavad sulle osaks ja tabavad sind,
kui sa võtad kuulda Issanda, oma Jumala häält."
Mis on seega tähtis?
Eelkõige see,
et Jumala poolt meile antud õnnistuse realiseerumine
sõltub meist endist.
Tihti arvatakse,
et kuna oleme uuesti sündinud uues lepingus,
sõltuvad õnnistused ainult Issandast. See pole tõsi.
Ef 1:3 -
"Kiidetud olgu Jumal ja meie Issanda Jeesuse Kristuse Isa,
kes meid on taevast õnnistanud
kõige vaimuliku õnnistusega Kristuses."
See õnnistus on taevas
ja see peab sealt maa peale tulema ja meie elus teostuma.
Jumala õnnistused "saavad sind kätte".
Neid pole vaja otsida. Nad tulevad, kui teed, mida vaja.
Mida siis?
"Kui sa kuulad Issanda, oma Jumala häält ..."
Kõige tähtsam
on kuulata Jumala häält.
Meenutage lugu kuningas Saalomonist.
Saalomon oli targim inimeste seas.
Rabide sõnul oli Saalomon nii tark,
et üksnes tulevane Messias on temast targem.
Saalomon oli seega tarkuselt Messiast vaid ühe pügala madalamal.
Kust Saalomoni tarkus pärines?
Ta esitas Jumalale huvitava palve.
"Anna seepärast oma sulasele sõnakuulekas süda ..."
Saalomon mõistis, mis on tähtsaim.
Muidugi ta mõistis, sest ta oli lugenud Jumala Sõna, Toorat.
Ta teadis, et Jumala kuulmine oli tähtsam
kui õnn ja rikkus.
Jumala kuulmine on tähtsam kui kõik maailma rikkused.
Ta palus kuulekat südant, et Issanda häält kuulda,
kuna Issand teab parimini, sest Tema on meid loonud.
Ta võib juhtida meid paremasse ellu.
Mis õnnistus tegelikult on?
See on kasv ja küllus.
See pole lihtsalt rikkus ja tervis, vaid palju rohkem.
See on elu Issanda armus ja soosingus.
Toon ühe näite.
Su naaber on sündinud sinuga samal aastal ja päeval.
Ta oli samas lasteaias ja koolis.
Õppisite samas ülikoolis.
Teil on isegi sama amet, kuid sina oled edukas ja tema mitte.
See ei sõltu tema kurjusest ja sinu headusest,
kuigi ka see tähendab midagi.
Põhjus on siiski see, et Jumal õnnistab sind,
kuna mõistad üht elu seaduspärasust:
seda, et usklikule on tähtsaim kuulata Jumala häält.
Peame teadma Tema tahet.
"Aga olge sõna tegijad, mitte üksnes kuuljad."
Miks kuulame Issanda, oma Jumala häält?
Kuidas see üldse toimub?
See algab sellest, mida Jumal ütles Joosuale, Nuuni pojale.
Ta käskis Joosual ööd ja päevad Sõna uurida.
Vaatame seda tähtsat kohta oma silmadega.
Js 1:8 - "Ärgu lahkugu see Seaduse raamat sinu suust,
vaid mõtle sellele päeval ja öösel,
et sa peaksid hoolsasti kõike, mis sinna on kirjutatud,
sest siis õnnestub su teekond ja siis on sul kordaminek!"
Kui hakkad rääkima Jumala Sõna,
seda ööd-päevad uurima
ja tegema, mis sinna kirjutatud on,
saad õnnistatud.
See, kas õnnistus meie elus toimib, sõltub meist.
See sõltub kuulamisest ja kuulekusest.
See sõltub sellest, kuidas kuulame.
Jeesus ütles: "Vaadake siis, kuidas te kuulate."
Kuulamine on tähtis, kuna usk tuleb kuuldust
ja kuuldu Jumala Sõnast.
Kui kuuled Issanda, oma Jumala häält, hakkad tegema, mida Ta palub.
Tead, et Ta palub seda sinu enda parima pärast.
Ta tahab, et elaksid õnnistatud elu.
Ta tahab, et oleksid õnnistus ja elav tunnistus teistele.
Ta tahab, et su elu kirgastaks Tema nime.
See toob usule ka teisi.
Lähme tagasi 5. Moosese raamatusse.
5Ms 28:1 -
"Ja kui sa tõesti kuulad Issanda, oma Jumala häält
ja pead hoolsasti kõiki tema käske,
mis ma täna sulle annan,
siis tõstab sind Issand, su Jumal,
kõrgemaks kõigist rahvaist maa peal."
Meenutage Iisraeli rahva ajalugu.
Kui Iisraeli rahvas elas Issandale kuulekalt
ja tegi, mida Issand käskis, oli ta teistest rahvastest kõrgemal.
Mis juhtus, kui Iisrael kuuletus Jumalale?
Iisrael ehitas Issandale pühamu, vaimse keskuse,
kuhu rahvad tulevad pühitsema kolm korda aastas
Issanda pühade ajal.
Jeruusalemm oli ärkamise keskus.
Inimesed tulid sinna Jumala palet otsima.
Jumal oli ühenduses inimestega, kuna maa peal oli õnnistus.
Õnnistus tuli, kuna rahvas kuulas Issandat ja tegi Tema tahet.
Aga mis juhtus, kui rahvas ei kuulanud Issandat?
Iisraeli rahva ajaloos on nii tõuse kui langusi.
Issand ütles Aabrahamile:
"Ma õnnistan sind tõesti ja teen su soo väga paljuks -
nagu tähti taevas ja nagu liiva mere ääres."
Kui Iisraeli rahvas kord vaimselt tõuseb,
Issandat kuulates ja Talle kuuletudes,
ta kasvab ja tõuseb kõrgemale kui taeva tähed.
Kui ta ei kuula ega kuuletu Jumalale,
on ta kui liiv, mis jalge alla tallatakse.
Kumb te tahate olla -
kas nagu tähed taevas või nagu mere liiv?
Ma ei tahaks liiv olla.
Mõnede väitel räägib see võrdum vaid arvudest.
Ei, vaid see tähendab sedagi,
et kui Iisraeli rahvas kuulab Issandat, on nad kui tähed taevas.
Vaenlased ei saa nende vastu midagi.
Tähed on liiga kõrgel.
Tähed valgustavad ööd.
Liiv on vaid tolm.
See tallatakse jalge alla.
Tähed on öö valguseks.
Nad näitavad pimedas teed.
Nagu meiegi, kui kuulame Issanda häält ja teeme Tema tahet.
See algab sellest, et loobume kõigest,
mis meid mõtteis ja meeles häirib,
ja otsustame välja uurida Jumala tahte.
Seepärast palun Isalt ennekõike kuulekat südant.
Suunan end Issanda häält kuulama.
Esmalt tuleb uurida Jumala Sõna.
Seejärel tuleb rääkida ja teha.
Esmalt suunan end Jumala häält kuulama.
Tahan teada, mida Ta ütleb mulle isiklikult.
Tean, mida Ta ütleb Iisraelile ja kogudusele,
aga mida Ta ütleb just mulle?
Pean muidugi kuulama ja kuuletuma kõigele,
mida Ta oma Sõnas ütleb.
Ta ütleb, mida tuleb teha ja mida ei tohi teha.
See on juba osa minust, kuna olen Tema oma.
Teen juba seda, kuna olen uuesti sündinud.
See elab minus.
Aga mida Ta ütleb mulle isiklikult?
Seepärast paastun, palvetan ja vestlen Temaga.
Tahan kuulda, mida Ta mulle räägib.
Jumal leiab viisi meiega rääkida.
Kui tahame õnnistust, peame kuulama, mida Ta ütleb.
"Ja kõik need õnnistused saavad sulle osaks
ja tabavad sind, kui sa võtad kuulda Issanda, oma Jumala häält."
Mis on õnnistus?
See tähendab kasvu ja küllust.
5Ms 28:3 - "Õnnistatud oled sa linnas ja õnnistatud oled sa väljal."
See tähendab põllul, kus töötad, ja linnas, kus elad.
Oled õnnistatud kõiges, mida teed.
"Õnnistatud on su ihuvili, su maapinna saak ..."
Su lapsed on õnnistatud ja oled tööl edukas.
"Su karja juurdekasv,
su veiste vasikad ning su lammaste ja kitsede talled.
Õnnistatud on su korv ja su leivaküna."
Kui oled juhi ülesannetes,
on õnnistatud ka kõik su alluvad.
Olen seda enda elus kogenud.
Olen näinud seda minuga töötavate inimeste juures.
Kui kuulen Issanda häält ja teen Tema tahet,
pole õnnistatud vaid mina, vaid ka kõik mu ümber,
me kõik, kes üksteist vajame.
Ta jätkab:
"Õnnistatud oled sa tulles ja õnnistatud oled sa minnes."
Kuhu sa ka ei läheks, oled õnnistatud.
Jumal õnnistab sind minnes ja tagasi tulles.
Võimas! Kes seda ei tahaks?
"Issand paneb vaenlased, kes kipuvad sulle kallale,
su ette kaotust kandma: ühte teed nad tulevad su vastu,
aga seitset teed nad põgenevad su eest."
Jumal ei luba, et Iisraelil pole vaenlasi,
neid, kes teda hävitada tahaksid.
Mida ütles Jeesus Johannese 10. peatükis?
Loeme selle ja lähme siis edasi.
Usun, et see õpetus ei kasvata teis ainult mõistmist,
vaid ka kogemust Issanda õnnistustes.
Jh 10:10 -
"Varas ei tule muu pärast
kui varastama ja tapma ja hukkama."
Ta ei luba, et vaenlasi poleks, vaid ütleb meie kohta:
"Mina olen tulnud, et neil oleks elu, ja oleks seda ülirohkesti."
Mida see tähendab?
Ülirohkus tähendab õnnistust.
Jeesus ütleb, et kui oleme Tema sõbrad,
sest Ta nimetab meid sõpradeks,
siis teeme, mida Ta käsib.
"... ühte teed nad tulevad su vastu,
aga seitset teed nad põgenevad su eest.
Issand käsib seda õnnistust olla sinuga su aitades
ja kõiges, mille külge sa oma käe paned."
Ta õnnistab sind kodus
ja kõiges, mille külge käe paned.
"Ta õnnistab sind maal,
mille Issand, su Jumal, sulle annab."
Ta õnnistab sind seal, kuhu Ta on sind pannud.
Iisak tahtis Egiptusse minna, kuid Issand keelas teda.
"Jää elama maale, mille ma sulle näitan," ütles Issand.
Issand lubas teda seal õnnistada
Aabrahami sõnakuulelikkuse pärast.
Issand lubas Iisakit õnnistada. Mida Iisak pidi tegema?
Kuulama Issanda, oma isa Jumala häält,
ja tegema, mis Ta käsib.
Issand õnnistaski Iisakit sajakordselt.
"Issand ülendab sind enesele pühitsetud rahvaks."
Paljud teevad kõik, et püha olla.
Nad püüavad seda omas jõus, kuid on väga raske püha olla.
Aga kui kuulad Issandat ja teed, mis Tema käsib,
oled püha tänu saadud õnnistusele.
Ta annab sulle oma pühaduse.
"Issand ülendab sind enesele pühitsetud rahvaks,
nagu ta sulle on vandega tõotanud,
kui sa pead Issanda, oma Jumala käske
ja käid tema teedel."
Kui kuuled Tema häält ja pead Tema käske,
käid Tema teedel,
siis Jumal juhib sind.
Siis oled õnnistatud, kuna see pole sinu, vaid Jumala tee.
"Ja kõik maailma rahvad näevad,
et sinule on pandud Issanda nimi, ja nad kardavad sind.
Ja Issand annab sulle külluses head
su ihuvilja, karja kasvu ja maapinna saagi poolest maal,
mille Issand, su Jumal,
vandega su vanemaile on tõotanud sulle anda.
Issand avab sulle oma rikkaliku varaaida ..."
Muljetavaldav!
Mis on varaait, otsar?
Iisraeli rahandusministeerium on heebrea keeles Misrad ha-Otsar.
Valitsus paneb eelarve paika
ja rahandusministeerium viib selle ellu.
See jagab "aaret" ehk eelarvet
ka teistele ministeeriumidele.
Ka Issandal on aare -
Taevas.
Me kõik vajame seda.
Kui kuuled Issanda häält ja teed, mis Ta käsib,
"Avab Issand sinule ..."
Jeesusel on Taaveti võti.
Seda, mida Tema avab, ei suuda keegi sulgeda,
ja mille Tema sulgeb, ei suuda keegi avada.
Kui kuuleme Issanda häält ja teeme Tema tahte järele,
avab Jumal meile oma rikkaliku aardekambri - Taeva.
On tähtis, et Ta nimetab seda
"rikkalikuks varaaidaks."
"...andes su maale vihma õigel ajal
ja õnnistades kõiki su kätetöid;
ja sina võid laenu anda paljudele rahvastele,
aga sa ise ei tarvitse laenata."
Vaimselt on tähtis,
et Issand annab vihma õigel ajal.
See on Püha Vaim, elava Jumala Vaim.
Ta lubab ka füüsilist vihma.
Me ei jää kellelegi midagi võlgu peale armastuse.
"Ärgu olgu teil ühtki muud võlga kellegi vastu
kui ainult võlg üksteist armastada."
Jumal lubab, et te ei sõltu inimestest.
Maine majandus ei seo teid.
Sõltute taevasest majandusest.
Taevane majandus ei kõigu kunagi.
See on alati õnnistatud.
Kui teed, mida Jumal käsib,
elad Tema varaaitadest,
Tema taevasest rahandusministeeriumist.
Olen korduvalt lugenud seda õnnistust,
millest Issand räägib.
Kui vajan raha, ei palveta ma selle pärast, vaid tean, mida teha.
On kirjutatud: "Anna ja sulle antakse!"
Seejärel palun: "Ava taeva rikkused ja vala välja oma õnnistus!"
Loeme edasi.
"Ja sina võid laenu anda paljudele rahvastele,
aga sa ise ei tarvitse laenata.
Ja Issand teeb su peaks ja mitte sabaks ..."
Pea mõtleb ja sa muudkui järgid seda.
Sõltud oma peast.
Issand lubas, et sa ei sõltu kellestki.
"Teen sinust suure rahva, omandrahva."
Sa ei sõltu kellestki, vaid oled juht omaette.
Suudad mõelda: oled pea ja mitte saba.
"Sa lähed ikka ülespoole, aga mitte allapoole,
kui sa kuulad Issanda, oma Jumala käske,
mida ma täna sind käsin pidada ja täita,
ja kui sa ei kaldu kõrvale kõigist sõnadest,
mis ma täna teile käsuna annan, ei paremale ega vasakule,
ega käi teiste jumalate järel, et neid teenida."
Jeesus ütles: "Kummarda Issandat, oma Jumalat
ja teeni ainult teda!"
Ülespoole minek tähendab ka meeleseisundit.
Sa pole tusane, vaid alati õnnelik.
Sa pole murest murtud ega meeleheitel.
Mõned on alati raskustes. Nad kukuvad pidevalt läbi.
Ei, sa lähed aina ülesmäge ja oled õnnelik. Issand õnnistab sind.
Nüüd mõistame seda. Aeg on otsakorral.
Palvetame koos Issanda, Messias Jeesuse nimel.
Taevaisa, aitäh Sinu sõna eest!
Aitäh, Isa, et oled ustav sellele, mida oled oma Sõnas öelnud.
Isa, usun, et see õpetus on kooskõlas Sinu tahtega.
Issand, võta meil käest kinni
ja aita meil oma Püha Vaimuga Sind kuulda
ja teha, mida tahad, et teeksime.
Siis saame oma ellu õnnistuse,
kasvu ja külluse. Messias Jeesuse nimel.
Tõlge: Monika Jaaguri